ועדת הכלכלה, כנסת 17, פרוטוקול מספר 742, 2009-02-08 15:23

רוברט אילטוב: אני מתכבד לפתוח את ישיבת ועדת הכלכלה בנושא תקנות התעבורה (תיקון מס' ...), התשס"ט-2009, בדבר רישום רכב על שם יבואן ללא תשלום מס.

רוברט אילטוב: מי מציג את התקנות?

רוברט אילטוב: בבקשה.

עדה וייס: בחודש אפריל 2008 תוקנו תקנות התעבורה ונקבעו כללים ותנאים לרישום רכב.

עדה וייס: בין היתר, נקבע שלא יירשם רכב 12 חודשים לאחר מועד ייצורו.

עדה וייס: כתוצאה מכך יבואנים שלא מצליחים למכור את הרכב שברשותם במשך 12 חודשים, נאלצים היום לפי התקנות לרשום את הרכב על שמם ולשלם את המסים, כי תשלום המסים הוא תנאי לרישום רכב.

עדה וייס: אנחנו מבקשים לתקן את התקנות כך שניתן יהיה לאפשר ליבואנים לרשום את הרכב על שמם ללא תשלום המסים.

עדה וייס: במרשם משרד התחבורה יירשם שהופסק השימוש ברכב והיבואנים ישלמו את אגרת הרישום של הרכב – לא נפטור אותם מאגרת הרישום.

עדה וייס: כאשר רשויות המכס יודיעו שהמסים שולמו על הרכב תבוטל ההוראה על הפסקת השימוש ויינתן רישיון רגיל.

לאה ורון: הרישום במרשם כלי הרכב הוא לא רישום מיוחד, על מנת למנוע תוספת של מה שמכונה בז'רגון "יד" נוספת ברכב?

יעקב אנוך: זה ייחשב כ"יד".

קטי מורלי: "יד" זה ייחשב וזה רישום לכל דבר.

רוברט אילטוב: מישהו מתנגד?

קטי מורלי: אדרבה, המהלך הזה כולו בא לעזור ליבואנים.

רוברט אילטוב: נקרא את התקנות ונצביע עליהן.

עדה וייס: "בתוקף סמכותי לפי סעיפים 4 ו-70 לפקודת התעבורה (להלן – הפקודה), ובאישור ועדת הכלכלה של הכנסת לפי סעיף 21א(א) לחוק-יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות אלה: תקנה 1 – תיקון תקנה 271 לתקנות העיקריות בתקנה 271 לתקנות התעבורה, התשכ"א-1961 (להלן – התקנות העיקריות) – (1) אחרי תקנת משנה (ב) יבוא: "(ב1) על אף האמור בתקנת משנה (ב), היה המבקש יבואן, המבקש לרשום רכב על שמו, רשאית רשות הרישוי לרשום את הרכב על שמו אף אם לא שולמו מסי הייבוא החלים על הרכב.

עדה וייס: (ב2) רכב שנרשם על שם יבואן כאמור בתקנת משנה (ב1), יראוהו עם רישומו כרכב שהשימוש בו הופסק לפי תקנה 290 ורשות הרישוי תרשום זאת במרשם כלי הרכב, עד למועד בו תודיע רשות המסים לרשות הרישוי כי שולם המס בעדו;""

איתי עצמון: לא הגדרתם מה זה "מסי ייבוא", ובתקנת משנה (ב2) כתבתם גם "שולם המס".

איתי עצמון: דיברתי בעניין הזה עם עו"ד למברגר ממשרד המשפטים.

איתי עצמון: היא הסכימה אתי שצריך להבהיר.

איתי עצמון: אני מציע לאמץ הגדרה מתוך חוק יישום הסכם בדבר רצועת עזה ואזור יריחו.

איתי עצמון: יש שם הגדרה של "מסי ייבוא", שמתייחסת למכס, מס קנייה בייבוא, מס ערך מוסף וכל מס אחר או היטל אחר שמוטל בשל ייבוא.

איתי עצמון: מחלקת הנוסח במשרד המשפטים בוודאי תמצא את הנוסח המדויק ואת ההפניות לחוקים הרלוונטיים, אבל צריך להבהיר על אילו מסים מדובר.

איתי עצמון: צריך להבהיר גם שמסי הייבוא והמס בתקנת משנה (ב2) זה בעצם אותו דבר.

איתי עצמון: חסר כאן הלינקג' בעצם.

רוברט אילטוב: מקובל עליי.

עדה וייס: בסדר.

עדה וייס: ננסח את זה.

לאה ורון: תנסחו ותעבירו לוועדה, לעו"ד עצמון, כדי שהוא יוכל לאשר את הנוסח בהתאם למה שהחליטה הוועדה, קרי: יושב-ראש הוועדה שיושב בגפו בדיון הזה.

עדה וייס: "(2) בתקנת משנה (ה), בסופה יבוא: ""יבואן" – כהגדרתו בצו הפיקוח על מצרכים ושירותים (ייבוא רכב ומתן שירותים לרכב), התשל"ט-1978.

עדה וייס: " תקנה 2 – תיקון תקנה 290א לתקנות העיקריות בתקנה 290א לתקנות העיקריות, אחרי תקנת משנה (ג) יבוא: "(ד) על אף האמור בתקנת משנה (א)(2), בעל רכב שהשימוש בו הופסק לפי תקנה 271 אינו פטור מאגרת רישיון רכב.

עדה וייס: ""

רוברט אילטוב: אני מעלה את התקנות להצבעה, בכפוף להשלמות שהועלו כאן על-ידי היועץ המשפטי.

רוברט אילטוב: הצבעה בעד תקנות התעבורה (תיקון מס' ...), התשס"ט-2009, בדבר רישום רכב על שם יבואן ללא תשלום מס – 1 נגד – אין נמנעים – אין התקנות נתקבלו.

רוברט אילטוב: אני בעד, אין מתנגדים ואין נמנעים.

רוברט אילטוב: תקנות התעבורה (תיקון מס' ...), התשס"ט-2009, בדבר רישום רכב על שם יבואן ללא תשלום מס, נתקבלו עם ההשלמות כפי שציין היועץ המשפטי.

רוברט אילטוב: תודה רבה.

רוברט אילטוב: הישיבה נעולה.